《金贞祐省差铜印歌》
清代·蒋超伯

筼筜作花白于鹭，两两狐狸上宫树。青山误尽少年人，汴水无情又南渡。

五十万瓦迁一官，正衙还画金龙蟠。可怜总付幽兰火，此印区区幸独完。

印难完，恨长在，附子乌头速其败。神僧心印早了然，呼儿散枣向街前。

作者简介：清江苏江都人，字叔起。道光二十五年进士，授刑部主事，累擢江西道监察御史，有直声。同治间累官潮州知府，摄广州知府，署广东按察使。卒年五十五。有《爽鸠要录》、《通斋诗文集》等。